નવસારીમાં નગરપાલિકાની હદમાં આવતા જાહેર માર્ગો ઉપર રખડતા ઢોરને પગલે લોકોમાં ભારે ઉહાપોહ મચી ગયો છે. હવે લોકો જાહેરમાં વહીવટી તંત્ર સામે આક્રોશ ઠાલવી રહ્યા છે. તાજેતરમાં જ છેલ્લા 3 માસમાં એક પછી એક 6 જેટલી વ્યક્તિના મોત થયા છે. આ અકસ્માતની ઘટનામાં રખડતા ઢોર પણ એક કારણ તરીકે બહાર આવ્યું છે. જેથી ઘણા લોકોએ પોતાના સ્વજનો ગુમાવવાનો વારો આવ્યો છે. આવી ઘટનામાં વધુ લોકોના જીવ ન જાય એ હેતુથી નવસારી પાલિકાના સ્વચ્છતાના બ્રાન્ડ એમ્બેસેડર વિસ્પી કાસદે ‘ક્લીન અને ગ્રીન નવસારી’નું અભિયાન છેડી દીધુ છે. લોકોના રક્ષણ માટે શરૂ કરાયેલા આ અભિયાનમાં હવે લોકો પણ હોંશે હોંશે જોડાય રહ્યા છે.